Слу́жба о́бщая  
преподобному́ченику Гурию (Самойлову)

ВЕ́ЧЕР

На Го́споди, воззва́х: стихи́ры, глас 5:

Прииди́те, ве́рнии,/ восхва́лим преподобному́че­ника Гурия,/ и́же в годи́ну гоне́ний на Це́рковь Ру́сскую,/ ду́шу свою́ за Христа́ положи́в,/ житие́ свое́ венце́м страда́ния увенча́л есть./ Сего́ ра́ди с ли́ки новому́чеников и испове́дников Росси́йских/ Престо́лу Бо́жию предстои́т// и мо́лится о душа́х на́ших.

Прииди́те, мона́шествующих сосло́вие,/ досто́йно ублажи́м преподобному́ченика Гурия,/ и́же, доброде́телей подви́жник и по́стников украше́ние яви́вся,/ Го́сподеви усе́рдно порабо́тал есть./ Сего́ ра́ди ны́не с ли́ки всех святы́х земли́ Росси́йския/ Престо́лу Бо́жию предстои́т// и мо́лится о душа́х на́ших.

Прииди́те, мучениколю́бцы,/ возвели́чим и́стиннаго преподобному́ченика Гурия,/ и́же Христа́ ра́ди, у́зы темни́чныя,/ муче́ния тя́жкая и рабо́ты го́рькия претерпе́в,/ лю́тую смерть от безбо́жных прия́л есть./ Сего́ ра́ди с ли́ки ца́рственных страстоте́рпцев/ и всех новому́чеников Росси́йских/ Престо́лу Бо́жию предстои́т// и мо́лится о душа́х на́ших.

Сла́ва, глас 8:

Прииди́те, Росси́йстии собо́ри,/ просла́вим еди́наго от сро́дник на́ших,/ и́же за́поведьми блаже́нств, я́ко ле́ствицею небовосхо́дною,/ в Ца́рствие Бо́жие вни́де/ и, мзду обеща́нную прие́м,/ ра́дуется и весели́тся, Престо́лу Бо́жию предстоя́,/ прославля́я Отца́, и Сы́на, и Свята́го Ду́ха,// Тро́ицу Единосу́щную и Неразде́льную.

И ны́не, Богоро́дичен: Царь Небе́сный:

Вход. Проки́мен дне. Чте́ния 3 му́ченическая.

На стихо́вне стихи́ры, глас 2.

Подо́бен: Егда́ от Дре́ва:

Егда́ оскуде́ ве́ра в земли́ Росси́йстей/ и воста́ша лю́дие непра́веднии на Го́спода и на пома́занника Его́,/ враг же спасе́ния ро́да челове́ческаго/ воздви́же братоуби́йство и брань,/ тогда́ ты, преподобному́чениче Гурие, ре́вностно моля́ся, взыва́л еси́:/ лю́дие беззако́ннии, преста́ните от грех ва́ших,// да не поги́бнет земля́ Росси́йская.

Стих: Честна́ пред Го́сподем// смерть преподо́бных Его́.

Егда́ гоне́ние бысть на Це́рковь Христо́ву в земли́ Росси́йстей/ и оби́тели мона́шеския от беззако́нных разори́шася,/ хра́ми же ово́щная храни́лища соде́лашася,/ грех ра́ди оте́ц на́ших,/ тогда́ ты, преподобному́чениче Гурие,/ в покая́нии ко Го́споду моли́лся еси́:/ поми́луй нас, Бо́же, по вели́цей ми́лости Твое́й// моли́твами Богоро́дицы и всех святы́х Твои́х.

Стих: Блаже́н муж, боя́йся Го́спода,// в за́поведех Его́ восхо́щет зело́.

Егда́ обыдо́ша тя гони́телие непра́веднии/ и в темни́цу заточи́ша,/ ра́ны же, поруга́ние и зауше́ния зло́бне да́ша ти,/ тогда́ ты, преподобному́чениче Гурие,/ те́пле моли́твы возноси́л еси́ ко Го́споду,/ И́же земна́я страда́ния твоя́// в сла́ву ве́чную преложи́л есть.

Сла́ва, глас 8:

Избра́нный Бо́гом от Це́ркве Росси́йския,/ преподобному́ченик яви́лся еси́, Гурие,/ я́ко во́ин Христо́в добропобе́дный,/ меч духо́вный, моли́тву, во ору́жие изостри́в,/ с челове́ки, де́лающими беззако́ние,/ ника́коже сочта́лся еси́, богому́дре,/ а́ще и бра́тия ти по кро́ви бы́ша,/ но Христо́ву во́инству ве́рен пребы́л еси́./ Сего́ ра́ди ны́не во Ца́рствии Небе́снем лику́еши,/ прославля́я Отца́, и Сы́на, и Свята́го Ду́ха,// и моля́ся спасти́ся душа́м на́шим.

И ны́не, Богоро́дичен: Безневе́стная Де́во:

Тропа́рь, глас 1:

Ве́рный учени́к Христа́ да́же до сме́рти быв,/ преподобному́чениче Гурие приснопа́мятне,/ по́двиги бо поста́ и кро́вию муче́ний/ зе́млю Ру́сскую освяти́л еси́./ Те́мже и мы, ча́да твоя́, любо́вию вопие́м ти:/ сла́ва Да́вшему ти кре́пость,/ сла́ва Венча́вшему тя,// сла́ва Просла́вльшему тя с новому́ченики Росси́йскими.

НА У́ТРЕНИ

По 1-м стихосло́вии седа́лен, глас 1:

Се́мя ева́нгельское душе́ю твое́ю восприи́м, преподобному́чениче Гурие,/ поще́ние, я́ко цвет, муче́ние, я́ко плод, прине́сл еси́./ Те́мже, со святы́ми сро́дники на́шими в вертогра́де Небе́снем ликовству́я,/ моли́ спасти́ся душа́м на́шим.

Сла́ва, и ны́не, Богоро́дичен:

Наста́ви ны на путь покая́ния,/ укло́ньшияся при́сно к безпу́тием зол/ и Преблага́го прогне́вавшия Го́спода,/ неискусобра́чная благослове́нная Мари́е, Засту́пнице усе́рдная ро́да христиа́нскаго.

По 2-м стихосло́вии седа́лен, глас 7:

Кто досто́йную похвалу́ принесе́т подвиго́м твои́м, преподо́бне страда́льче Гурие?/ Воздержа́нием бо и муче́нием сугу́бо Христу́ угоди́л еси́,/ оба́че ева́нгельски неключи́маго раба́ себе́ почита́я,/ у́чиши любо́вию велича́ти Христа́, Подвигополо́жника новому́ченик на́ших.

Сла́ва, и ны́не, Богоро́дичен:

Стена́ и покров еси́, Влады́чице,/ и приста́нище небу́рное всем, в беда́х су́щим/ и к Твоему́ заступле́нию с ве́рою притека́ющим./ Те́мже и мы усе́рдно вопие́м Ти:/ соблюди́ зе́млю Ру́сскую в Правосла́вии и единомы́слии, Де́во Пречи́стая.

Велича́ние:

Велича́ем тя,/ преподобному́чениче Гурие,/ и чтим по́двиги и страда́ния твоя́,/ я́же за Христа́// претерпе́л еси́.

Псало́м избра́нный:

1-й лик: Весть Госпо́дь путь пра́ведных и путь нечести́вых поги́бнет.

2-й лик: Рабо́тайте Го́сподеви со стра́хом и ра́дуйтеся Ему́ с тре́петом.

1-й лик: Ты же, Го́споди, Засту́пник мой еси́, Сла́ва моя́ и вознося́й главу́ мою́.

2-й лик: Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя́.

1-й лик: Отступи́те от мене́ вси де́лающии беззако́ние, я́ко услы́ша Госпо́дь глас пла́ча моего́.

2-й лик: Го́споди, Бо́же мой, на Тя упова́х, спаси́ мя от всех гоня́щих мя и изба́ви мя.

1-й лик: По́мощь моя́ от Бо́га, спаса́ющаго пра́выя се́рдцем.

2-й лик: Да упова́ют на Тя зна́ющии и́мя Твое́, я́ко не оста́вил еси́ взыска́ющих Тя, Го́споди.

1-й лик: Ты, Го́споди, сохрани́ши ны и соблюде́ши ны от ро́да сего́ и во век.

2-й лик: Возда́ст ми Госпо́дь по пра́вде мое́й и по чистоте́ руку́ мое́ю возда́ст ми.

1-й лик: С преподо́бным преподо́бен бу́деши и с му́жем непови́нным непови́нен бу́деши.

2-й лик: Зако́н Госпо́день непоро́чен, обраща́яй ду́ши, свиде́тельство Госпо́дне ве́рно, умудря́ющее младе́нцы.

По полиеле́и седа́лен, глас 1:

Преподобному́чениче Гурие,/ ты, пе́рвее сле́зы и по́ты оби́льно пролива́я,/ ду́шу твою́ от страсте́й очи́стил еси́,/ та́же му́ченическими кровьми́ себе́ сама́го в же́ртву Го́споду прине́сл еси́./ Те́мже ны́не Ему́ дерзнове́нно предстои́ши и мо́лишися о душа́х на́ших.

Сла́ва, и ны́не, Богоро́дичен:

Еди́на кре́пкая Предста́тельница ро́да челове́ческаго, Богоро́дице Де́во,/ Христа́ непреста́нно моли́ с новому́ченики и испове́дники Росси́йскими,/ спасти́ зе́млю на́шу, в не́йже и́мя Твое́ сла́вится при́сно.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех,/ я́же воздаде́ ми? Вся́кое дыха́ние: Ева́нгелие от Ма́рка, зача́ло 37.

По 50-м псалме́ стихи́ра, глас 6:

Егда́ в же́ртву живу́ю/ Го́споду себе́ сама́го прине́сл еси́,/ преподобному́чениче Гурие,/ отверзо́шася ти врата́ пра́вды,/ и ны́не, вшед в Ца́рство Небе́сное,/ Престо́лу Бо́га Жива́го предстои́ши,// хвалу́ Ему́ с ли́ки новому́ченик Росси́йских возсыла́я.

Кано́н, глас 6.

Песнь 1

Ирмо́с: Я́ко по су́ху, пешеше́ствовав Изра́иль/ по бе́здне стопа́ми,/ гони́теля фарао́на/ ви́дя потопля́ема,// Бо́гу побе́дную песнь пои́м, вопия́ше.

Христе́ Многоми́лостиве,/ даждь ми ра́зум просла́вити уго́дника Твоего́ преподобному́ченика Гурия,/ по́двиги по́стническия подъе́мшаго и да́же до кро́ве Тебе́ ра́ди пострада́вшаго.

По́двизи и страда́ния твои́, преподобному́чениче Гурие, украси́ша Це́рковь Ру́сскую,/ сего́ ра́ди вку́пе с новому́ченики тя велича́ем.

Освяти́ся земля́ Ру́сская по́ты по́стническими и кровьми́ твои́ми, преподо́бне,/ те́мже во оби́тели Небе́сныя всели́лся еси́,/ на си́лу кре́стную упова́ние возлага́я.

Не хотя́ Госпо́дь поги́бели наро́да Росси́йскаго,/ но е́же обрати́тися и жи́ву бы́ти ему́,/ яви́ избра́ннаго преподобному́ченика Гурия Своего́/ безбо́жныя облича́ти и отпа́дшия от Це́ркве вразумля́ти.

Богоро́дичен: Смире́нно приношу́ Ти моле́ние, благоутро́бная Ма́ти,/ и к Твоему́ прибега́ю милосе́рдию:/ не отврати́ мя, неразу́мнаго, от лица́ Твоего́.

Песнь 3

Ирмо́с: Несть свят,/ я́коже Ты, Го́споди Бо́же мой,/ вознесы́й рог ве́рных Твои́х, Бла́же,/ и утверди́вый нас на ка́мени// испове́дания Твоего́.

На си́лу Бо́жию упова́ние возлага́я, преподобному́чениче Гурие,/ по́двиги по́стническими и кровьми́ му́ченическими освяти́л еси́ зе́млю Ру́сскую,/ сего́ ра́ди во оби́тели Небе́сныя всели́лся еси́.

На ка́мени благоче́стия утверди́вся,/ му́жественне гоне́ния терпе́л еси́/ и ве́чнующаго утеше́ния сподо́бился еси́,/ его́же прича́стники сотвори́ пою́щия тя, Гурие велему́дренне.

Честна́я и непоро́чная же́ртва был еси́/ во умилостивле́ние наро́да Ру́сскаго, преподобному́чениче Гурие,/ ны́не и нас в Правосла́вней ве́ре утверди́.

Богоро́дичен: Пода́ждь отпуще́ние грехо́в нам, Богоро́дице,/ зако́на Влады́ку ро́ждшая,/ стра́сти нас ра́ди претерпе́вшаго и спасе́ние нам дарова́вшаго.

Седа́лен, глас 8:

А́ще и уби́ша врази́ тело твое́, преподобному́чениче Гурие,/ оба́че души́ твоея́ не косну́шася./ Те́мже яви́лся еси́ столп одушевле́нный Це́ркве Росси́йския/ и хода́тай ве́рен о нас, прославля́ющих тя в ли́це новому́чеников.

Сла́ва, и ны́не, Богоро́дичен:

О Всепе́тая Богоро́дице Влады́чице,/ преподо́бных похвало́, му́чеников сла́во,/ А́нгелы восхваля́емая и челове́ки воспева́емая,/ и всего́ ми́ра кре́пкая Помо́щнице,/ изба́ви Це́рковь Ру́сскую вся́каго зла́го обстоя́ния, Еди́на Благослове́нная.

Песнь 4

Ирмо́с: Христо́с моя́ си́ла,/ Бог и Госпо́дь,/ честна́я Це́рковь/ боголе́пно пое́т, взыва́ющи// от смы́сла чи́ста, о Го́споде пра́зднующи.

Сло́во Бо́жие даде́ тебе́ си́лу непреобори́мую,/ те́мже у́зы тя́жкия Христа́ ра́ди претерпе́л еси́, свя́те Гурие,/ и соу́з соверше́нства дости́гл еси́.

Ча́сти шу́ия изба́ви и десны́я страны́ о́бщники сотвори́ сро́дники твоя́, преподобному́чениче,/ я́ко му́жественне за Христа́ пострада́л еси́/ и благода́ть за ны моли́тися прия́л еси́.

Си́лою Бо́жиею, в ти де́йствующею, свя́те,/ препобеди́л еси́ наве́ты вражду́ющих проти́ву Це́ркве Ру́сския,/ тща́щихся ю разори́ти и тя сме́рти преда́ти.

Богоро́дичен: Плода́ вкуше́ние ме́ртва мя соде́ла,/ Жи́зни же Дре́во, из Тебе́ я́вльшееся, Пречи́стая, воскреси́/ и ра́йския сла́дости насле́дника сотвори́ мя.

Песнь 5

Ирмо́с: Бо́жиим све́том Твои́м, Бла́же,/ у́тренюющих Ти ду́ши любо́вию озари́, молю́ся,/ Тя ве́дети, Сло́ве Бо́жий,/ и́стиннаго Бо́га,// от мра́ка грехо́внаго взыва́юща.

О́тче преподо́бне Гурие,/ по́двиги твои́ми пе́рвее ду́шу твою́ очи́стил еси́,/ последи́ же крове́й светозаре́ньми тьму безбо́жия разгна́л еси́,/ к све́ту И́стины ве́рныя лю́ди наставля́я.

Страда́нием во́льным грехи́ твоя́, преподобному́чениче, я́ко пле́велы, исто́ргл еси́,/ в юг же се́я слеза́ми боже́ственными,/ ра́достию ны́не пожина́еши ве́чныя жи́зни кла́сы.

Ра́нами помрачи́ся добро́та телесе́ твоего́,/ оба́че све́тлость душе́вная презе́льне возсия́ благода́тию Свята́го Ду́ха, преподо́бне страда́льче./ Моли́ приле́жно о хва́лящих тя.

Богоро́дичен: И́же из Тебе́, Влады́чице, ми́ру Рожде́йся,/ кре́пость, пе́ние и спасе́ние бысть погиба́ющим,/ от а́довых врат избавля́я ве́рою Тя блажа́щия.

Песнь 6

Ирмо́с: Жите́йское мо́ре/ воздвиза́емое зря напа́стей бу́рею,/ к ти́хому приста́нищу Твоему́ прите́к, вопию́ Ти:// возведи́ от тли живо́т мой, Многоми́лостиве.

Десни́цею Бо́жиею окормля́емь,/ на воде́ поко́йне воздержа́нием воспита́лся еси́, преподобному́чениче Гурие,/ и бу́рю безбо́жия во Оте́честве на́шем си́лою моли́тв твои́х утиши́л еси́.

Во́лны нече́стия сокруши́шася о ка́мень ве́ры твоея́, свя́те,/ те́мже моли́ся Христу́ Бо́гу/ сыново́м Росси́йским во благоче́стии пребыва́ти.

Егда́ разлучи́ша безбо́жнии ду́шу твою́ от телесе́,/ па́че Бо́гу соедини́лся еси́, досточу́дне, и Христа́ приобре́л еси́./ Те́мже моли́ся о чту́щих тя.

Богоро́дичен: Ему́же предстоя́т с тре́петом Небе́снии чи́ни,/ Того́ родила́ еси́, Чи́стая, во́лею соедини́вшагося челове́ком за бла́гость./ Моли́ приле́жно, во еже уще́дрити рабы́ Твоя́.

Конда́к, глас 3:

Мирска́го мяте́жа удали́вся,/ до́бре Бо́гу послужи́л еси́,/ во дни же гоне́ний на Це́рковь Ру́сскую/ кровь твою́ за Христа́ пролия́л еси́/ и страда́ньми твои́ми зе́млю на́шу обагри́л еси́./ Те́мже моли́ся, преподобному́чениче Гурие,/ сохрани́тися ей в Правосла́вии и благоче́стии// до сконча́ния ве́ка.

Песнь 7

Ирмо́с: Росода́тельну у́бо пещь/ соде́ла А́нгел/ преподо́бным отроко́м,/ халде́и же опаля́ющее/ веле́ние Бо́жие мучи́теля увеща́ вопи́ти:// благослове́н еси́, Бо́же оте́ц на́ших.

Водо́ю и Ду́хом в Це́рковь Бо́жию вшед,/ слеза́ми и по́ты любо́вь Христо́ву стяжа́л еси́,/ Его́же ра́ди и смерть претерпе́л еси́, преподобному́чениче./ Моли́ о душа́х на́ших.

Преподо́бнии Твои́, Го́споди, да благословя́т Тя, псало́мски рече́м, ве́рнии./ С си́ми гла́сы приими́ похвалы́ раба́ Твоего́, страстоте́рпца Гурия,/ его́же израсти́ земля́ Ру́сская.

Сы́нове Це́ркве Ру́сския, ви́дяще, я́ко уте́ши тя Госпо́дь, преподобному́чениче Гурие,/ и возведе́ от бе́здны страда́ний к Ца́рствию Небе́сному,/ подвиза́ются пе́ти Бо́га оте́ц на́ших.

Даде́ ти Бог, свя́те, достоя́ние спасе́ния,/ я́ко стра́хом Госпо́дним от зла уклони́лся еси́./ Гони́телие же сыно́в Бо́жиих огнь ве́чный себе́ сокро́вищствуют.

Богоро́дичен: Еди́ней Богоблаже́нней, во объя́тиих нося́щей Сы́на Своего́,/ ли́цы новому́чеников Росси́йских вопию́т:/ благослове́на Ты в жена́х и благослове́н Плод чре́ва Твоего́.

Песнь 8

Ирмо́с: Из пла́мене преподо́бным ро́су источи́л еси́/ и пра́веднаго же́ртву водо́ю попали́л еси́:/ вся бо твори́ши, Христе́, то́кмо е́же хоте́ти.// Тя превозно́сим во вся ве́ки.

Боже́ственным жела́нием распала́емь,/ дре́вним му́чеником уподо́бился еси́, преподо́бне Гурие,/ и лю́тая страда́ния претерпе́л еси́./ Те́мже моли́, да Це́рковь Ру́сская во век не подви́жится.

Милосе́рдный Госпо́дь, ви́дя твоя́ страда́ния и боле́зни,/ десно́ю Свое́ю руко́ю покры́ тя, Гурие,/ и по́мощь ти подаде́ во огни́ лю́тых испыта́ний.

На Го́спода возлага́яй наде́жду не устраши́тся,/ егда́ огне́м вся суди́тися и́мут./ Ты же, свя́те, сквозе́ огнь муче́ний проше́д,/ в день о́ный нас помяни́.

Богоро́дичен: Егда́ прии́деши во сла́ве суди́ти вся́ческая,/ десны́м овца́м сопричти́ мя, Влады́ко, гре́шнаго, Ма́тере Твоея́ мольба́ми,/ да Тя сла́влю во ве́ки.

Песнь 9

Ирмо́с: Бо́га/ челове́ком невозмо́жно ви́дети,/ на Него́же не сме́ют чи́ни а́нгельстии взира́ти:/ Тобо́ю же, Всечи́стая, яви́ся челове́ком/ Сло́во воплоще́нно,/ Его́же велича́юще,// с Небе́сными во́и Тя ублажа́ем.

Е́же по о́бразу и по подо́бию Бо́жию соблю́д невреди́мо/ и страда́ний Христо́вых о́бщник быв, Гурие досточу́дне,/ сугу́бым богоплете́нным венце́м украси́лся еси́./ Ны́не же мо́лишися сыново́м Росси́йским спасти́ся.

Сосу́д благово́нен Сло́ву яви́лся еси́,/ а́ще и нището́ю во́льною и му́ками уничиже́н быв,/ те́мже Его́ моли́ земли́ Росси́йския сокруше́ние исцели́ти, преподобному́чениче Гурие блаже́нне.

Ми́ра су́етнаго кроме́ пребыва́я,/ горе́ зре́ти навы́кл еси́, свя́те,/ отню́дуже ти по́мощь в день лют подаде́ Христо́с/ и очи́сти тя, пре́жде да́же не взят отсю́ду,/ Его́же ны́не при́сно прославля́еши.

Богоро́дичен: Вои́стину превы́шши всея́ тва́ри яви́лася еси́, Влады́чице,/ Бо́га бо всех пло́тию родила́ еси́./ Те́мже Тя Предста́тельницу и́мамы, и сте́ну тве́рду, и наде́жду изве́стну.

Свети́лен:

Со́лнцу ста́вшу, одоле́ враги́ Иису́с Нави́н,/ ты же, пред очи́ма твои́ма вы́ну име́я Со́лнце пра́вды, Христа́ Бо́га на́шего,/ враги́ ви́димыя и неви́димыя посрами́л еси́,/ воздержа́нием и во́льною сме́ртию плоть ду́ху повину́я,/ и Це́ркве на́шея свети́льник был еси́,/ преподобному́чениче Гурие всехва́льне.

Сла́ва, и ны́не, Богоро́дичен:

Красе́н добро́тами па́че сыно́в челове́ческих Сын Твой, Де́во Чи́стая, яви́ся,/ Его́же умоли́ разреше́ние грехо́в нам да́ти,/ помраче́ние вся́кое в земли́ Росси́йстей потребля́ющи.

На хвали́тех стихи́ры, глас 1.

Подо́бен: Небе́сных чино́в:

Ве́тхую ри́зу пло́ти по́двиги обнови́л еси́,/ плат су́ров муче́ния к о́ной приста́вив,/ ме́хи но́вы доброде́тельми ду́шу соде́лал еси́,/ страда́ний по Христе́ вино́ весе́лием прии́м,/ преподобному́чениче Гурие,// же́ртву хвале́ния Бо́гу возсыла́я.

Испове́данием ве́ры и́стинныя/ в земли́ Росси́йстей возсия́л еси́,/ и пра́вда с Небесе́ на ту́ю прини́че;/ Го́спода в по́двизех и муче́ниих, хваля́, призыва́л еси́, страда́льче,/ И́же от враг ви́димых и неви́димых спасе́ тя.// Те́мже ны́не тебе́ ра́ди Бо́га восхваля́ем.

Сло́во Бо́жие во усте́х и в се́рдце твое́м име́я,/ преподобному́чениче Гурие,/ я́ко мече́м обоюдоо́стрым,/ терпе́нием и добропобе́дным страда́нием/ те́рние безбо́жия в земли́ на́шей посе́кл еси́,// словесы́ и де́лы Бо́га восхваля́я.

Младе́нческим незло́бием вооружи́вся,/ я́ко добр во́ин Христо́в пострада́л еси́, преподо́бне,/ Це́ркве Ру́сския ча́да немощна́я огражда́я,/ не преста́й и ны́не моли́ти Христа́ Бо́га,/ из уст младе́нец хвалу́ прие́мшаго,// спасти́ ду́ши на́ша.

Сла́ва, глас 6:

Жите́йское попече́ние отложи́в,/ Небе́снаго Оте́чества, преподо́бне Гурие, возжеле́л еси́;/ сего́ ра́ди, в земне́м Оте́честве твое́м угожда́я Го́сподеви,/ ве́ры ра́ди да́же до кро́ве подвиза́лся еси́,/ в годи́ну лю́тую ча́дом Це́ркве Ру́сския о́браз быв,/ и ны́не со дерзнове́нием мо́лишися Христу́// о спасе́нии душ на́ших.

И ны́не, Богоро́дичен, глас то́йже:

Велича́ем Тя, Пренепоро́чная,/ Ма́ти Христа́ Бо́га на́шего,/ Ты бо еси́ ору́жие кре́пкое, и стена́ необори́мая,/ и Святы́я Руси́ Держа́вная Засту́пница./ К Тебе́ ны́не прибега́ем/ и Тя на по́мощь призыва́ем,// да изба́виши нас люты́х обстоя́ний.

Славосло́вие вели́кое и отпу́ст.

НА ЛИТУРГИ́И

Блаже́нна от кано́на, пе́снь 3-я и 6-я.

Проки́мен, глас 7: Восхва́лятся преподо́бнии во сла́ве// и возра́дуются на ло́жах свои́х. Стих: Воспо́йте Го́сподеви песнь но́ву, хвале́ние Его́ в це́ркви преподо́бных.

Апо́стол к Тимофе́ю, зача́ло 291.

Аллилу́ия, глас 6: Блаже́н муж, боя́йся Го́спода, в за́поведех Его́ восхо́щет зело́. Стих: Си́льно на земли́ бу́дет се́мя его́.

Ева́нгелие от Матфе́я, зача́ло 36.

Прича́стен: В па́мять ве́чную бу́дет пра́ведник:

Моли́тва

О свяще́нная и многострада́льная главо́, преподобному́чениче Гурие приснопа́мятне, во́ине Христо́в добропобе́дный, Правосла́вныя Ру́сския Це́ркве сы́не ве́рный! Ты, пе́рвее труды́ по́стническими ду́шу твою́ очи́стив, де́монская ополче́ния посрами́л еси́, в годи́ну же безбо́жных гоне́ний терпе́нием му́жески обле́клся еси́ и я́ко же́ртва непоро́чная и благоприя́тная за грехи́ наро́да на́шего Бо́гу прине́слся еси́. Те́мже, я́ко благи́й раб и ве́рный, в ра́дость Го́спода твоего́ вшел еси́.

О преподо́бне и достохва́льне страда́льче, не оста́ви ны́не и нас, сро́дник твои́х, благода́рною любо́вию по́двиг твой почита́ющих и заступле́ния твоего́ прося́щих. Моли́ те́пле Всеблага́го Го́спода на́шего Иису́са Христа́, да утверди́т в Правосла́вии до сконча́ния ве́ка Це́рковь на́шу, Оте́чество и лю́ди, да сохрани́т оби́тели мона́шеския, ве́рныя обе́том и́ноческим, да да́рует нам покая́ние и проще́ние грехо́в и да помо́жет во вся́цем чи́не и зва́нии Ему́ угожда́ти и во всех обстоя́ниих на Него́ Еди́наго упова́ти. Ему́же подоба́ет вся́кая сла́ва, честь и поклоне́ние, со Отце́м и Святы́м Ду́хом, ны́не и при́сно, и во ве́ки веко́в. Ами́нь.